Gestir á Gerðarsafni á Safnanótt í Kópavogi . Heimsóknum í Menningarhús Kópavogs hefur fjölgað um 12% milli áranna 2015 og 2016 . Þetta er meðal þess sem kemur fram í nýrri ársskýrslu um menningarstarf á vegum Kópavogsbæjar á síðasta ári . Alls um 178.652 gestir lögðu leið sína í Menningarhús bæjarins frá janúar til nóvember 2016 ári en fjöldinn var 159.878 árið á undan . Heimsóknartölur fyrir desember liggja ekki fyrir þegar þetta er ritað og eru því ekki með í dæminu . Langlestir heimsækja Bókasafn Kópavogs , næst flestir Salinn , svo Gerðarsafn og Náttúrufræðistofu . Sé litið á fjölgun gesta í einstökum menningarhúsum kemur í ljós að fjölgunin milli ára er í prósentum talið mest hjá Gerðarsafni eða um 53% , því næst hjá Náttúrufræðistofu , eða um 35% og þar næst hjá Bókasafni Kópavogs eða um 9% . Gestafjöldinn var aðeins minni í Salnum árið 2016 en árið á undan , en hafa ber í huga að Salurinn er fyrst og fremst útleigusalur og lýtur því öðrum lögmálum en önnur menningarhús . Margir þættir skýra þessa miklu aukningu gesta í Menningarhús bæjarins , einn helsti er aukin áhersla á fræðslu fyrir börn og ungmenni síðustu misserin , meðal annars með skipulögðum skólaheimsóknum og fjölskyldustundum á laugardögum , þar sem í boði er ókeypis fræðsla í tónlist , myndlist , bókmenntum og vísindum . Hátt í þrjú þúsund skólabörn úr Kópavogi og nágrannasveitarfélögunum hafa t.d. sótt Menningarhúsin heim í vetur í gegnum menningarverkefni bæjarins sem heitir Menning fyrir alla . Samtals hátt í 50 manns vinna hjá Menningarhúsum Kópavogsbæjar og er ljóst að sá árangur sem náðst hefur væri aldrei tilkominn nema vegna þess frábæra starfsfólks sem bærinn hefur á að skipa . Undir hatti Menningarhúsa Kópavogsbæjar eru Bókasafn Kópavogs , Salurinn , Gerðarsafn , Náttúrufræðistofa Kópavogs , Tónlistarsafn Íslands og Héraðsskjalasafn Kópavogs . Gestafjöldi í Héraðsskjalasafni er ekki talinn .